RiikaLatvia empii naisiin kohdistuvan väkivallan vastaisen kansainvälisen sopimuksen hyväksymistä. Maan oikeusministeriö esittelee tänään tiistaina raporttia, joka suosittaa ettei Latvia hyväksyisi Istanbulin sopimusta (siirryt toiseen palveluun).

Ministeriön mukaan sopimus olisi Latvian perustuslain vastainen ja ideologialtaan kyseenalainen. Sopimusta vastustaa erityisesti Latvian oikeusministeri Dzintars Rasnačs, joka edustaa äärikonservatiivista Kansallinen liitto –puoluetta.

Rasnačs sanoi maanantaina, että sopimukseen kirjattu muotoilu sukupuolten välisen syrjinnän estämisestä voisi avata takaportin jopa homoliitoille.

Kansallinen liitto tuki viime vuonna lakia, jolla konservatiivinen moraalikasvatus tuotiin pakolliseksi aineeksi latvialaisiin kouluihin. Sen pelätään estävän muun muassa sukupuolikasvatusta sekä rajoittavan tasa-arvoa.

Latvia on ainoa EU-maa, joka ei vielä ole allekirjoittanut tai ratifioinut Istanbulin sopimusta. Toiseksi viimeisenä sen allekirjoitti Tšekki viime viikolla. Suomessa sopimus tuli voimaan viime elokuussa.

Kansa pakotetaan radikaalifeministeiksi?

Tänään Latviassa julkistettavan raportin mukaan Istanbulin sopimus vähättelee myös vanhempien oikeuksia.

Latvian perustuslakiin on kirjattu valtion velvollisuus suojella miehen ja naisen välistä avioliittoa, perhettä sekä vanhempien ja lasten oikeuksia.

Raporttia edelsi oikeusministeriön tilaama asiantuntijalausunto, jonka mukaan sopimus voisi estää jopa Latvian itsenäisyyden puolesta taistelleiden vapaustaistelijoiden muiston juhlimisen, koska heidän toimintansa saatettaisiin tulkita naisten oikeuksien vastaiseksi.

Lausunto myös yhdisti sopimuksen sisällön kommunistimiehitykseen. Lausunnon mukaan sopimus pakottaisi koko Latvian kansan seuraamaan jälleen yhtä uutta ideologiaa, radikaalifeminismiä.

Konservatiivinen maa

Sopimuksesta on syntynyt kohu erityisesti sosiaalisessa mediassa. Keskustelu kuvastaa Latviassa vallitsevaa konservatiivista ilmapiiriä.

Oikeusministeri Rasnačs twiittasi viikon lopulla: ”Jokainen lausunto, joka ei edusta uusliberaalia näkökulmaa, on huono ja torjuttava. Kauniita unia!”

Latvian pääministeri Māris Kučinskis on asettunut kuitenkin Istanbulin sopimuksen kannalle.

– Istanbulin sopimus on jälleen uusi työkalu lähisuhdeväkivallan vastaiseen taisteluun ja sitä pitää tukea, Kučinskis sanoi.

Pääministeri kuitenkin muistutti, että sopimus täytyy sovittaa yhteen Latvian perustuslain kanssa. Istanbulin sopimus tähtää naisiin kohdistuvan väkivallan ja perheväkivallan ehkäisemiseen ja poistamiseen.

Sopimus sisältää muun muassa määräykset lähisuhdeväkivallan poistamisesta, uhrien suojelusta ja väkivallan tekijöiden saattamisesta vastuuseen teoistaan.

Korjaus 10.5. klo 9.45: Tšekki on allekirjoittanut sopimuksen viime viikolla. Aiemmin jutussa kerrottiin, että Tšekki ei ole vielä allekirjoittanut.